pythainlp/thaigov-v2-corpus-22032023 huggingface dataset:
วันอังคารที่ 30 มีนาคม 2564
นายกรัฐมนตรีอวยพรขอให้ประเทศไทยเจริญรุ่งเรือง ประชาชนไทยมีความสุข เป็นคนดีของสังคม พร้อมเชิญชวนร่วมงานสงกรานต์วิถีใหม่ ริน รด พรม ใส่หน้ากาก ไม่สาดน้ำ สืบสานวัฒนธรรมไทย
นายกรัฐมนตรีอวยพรขอให้ประเทศไทยเจริญรุ่งเรือง ประชาชนไทยมีความสุข เป็นคนดีของสังคม พร้อมเชิญชวนร่วมงาน “สงกรานต์ ริน รด พรม ใส่หน้ากาก ไม่สาดน้ำ Amazing ยิ่งกว่าเดิม” และกิจกรรม “สงกรานต์วิถีใหม่ สืบสานวัฒนธรรมไทย”
วันนี้ (30 มีนาคม 2564) เวลา 08.45 น. ณ ตึกสันติไมตรี ทำเนียบรัฐบาล ก่อนการประชุมคณะรัฐมนตรี นายอนุชา บูรพชัยศรี โฆษกประจำสำนักนายกรัฐมนตรี เผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมประชาสัมพันธ์กิจกรรมประเพณีสงกรานต์ พ.ศ. 2564 “สงกรานต์ ริน รด พรม ใส่หน้ากาก ไม่สาดน้ำ Amazing ยิ่งกว่าเดิม” โดยกระทรวงการท่องเที่ยวและกีฬา และ “สงกรานต์วิถีใหม่ สืบสานวัฒนธรรมไทย” โดยกระทรวงวัฒนธรรม พร้อมเยี่ยมชมผลิตภัณฑ์ผ้าไทย โดยกระทรวงมหาดไทย ซึ่งมีนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา นายอิทธิพล คุณปลื้ม รัฐมนตรีว่าการกระทรวงวัฒนธรรม นางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ นายดิสทัต โหตระกิตย์ เลขาธิการนายกรัฐมนตรี ร่วมชมนิทรรศการในครั้งนี้ด้วย
รัฐมนตรีว่าการกระทรวงการท่องเที่ยวและกีฬา และคณะผู้บริหารการท่องเที่ยวแห่งประเทศไทย ร่วมประชาสัมพันธ์กิจกรรม “สงกรานต์ ริน รด พรม ใส่หน้ากาก ไม่สาดน้ำ Amazing ยิ่งกว่าเดิม” แด่นายกรัฐมนตรีและคณะรัฐมนตรี ซึ่งเน้นการจัดกิจกรรมในรูปแบบ New Normal ดำเนินการตามข้อกำหนดของกระทรวงสาธารณสุข รณรงค์การท่องเที่ยววิถีใหม่ในกิจกรรมสงกรานต์ประจำปี 2564 ภายใต้แนวคิดปลอดภัย ประเพณี ประหยัด และสืบสานวัฒนธรรมประเพณีสงกรานต์ เพื่อสร้างความเชื่อมั่นทางด้านการท่องเที่ยวต่อนักท่องเที่ยวชาวไทยและชาวต่างประเทศที่อาศัยอยู่ในประเทศไทย (Expat) และสร้างรายได้หมุนเวียนทางเศรษฐกิจในพื้นที่ โดยจะจัดขึ้นระหว่างวันที่ 13 - 15 เมษายน 2564 ณ บริเวณพื้นที่ลานกิจกรรม รถไฟฟ้าแอร์พอร์ต เรล ลิ้งค์ (สถานีมักกะสัน)
ในโอกาสนี้ นายกรัฐมนตรีได้สรงน้ำพระพุทธมหานาค ปฏิมากร นาคปรก 9 เศียร ซึ่งมีความหมายสิริมงคลหมายถึงการปกป้องดูแลประเทศชาติ พร้อมกล่าวขอพรให้ประเทศไทยมีความเจริญรุ่งเรือง และอวยพรให้ประชาชนคนไทยมีความสุข เป็นคนดีของสังคม ขณะเดียวกันก็อวยพรให้แก่คณะรัฐมนตรีและตัวแทนเด็กเยาวชนที่ได้รดน้ำดำหัว ขอให้ทุกคนช่วยกันแก้ไขปัญหา นายกรัฐมนตรียืนยันว่าจะดูแลทุกคนให้ดีที่สุด
จากนั้น รัฐมนตรีว่าการกระทรวงวัฒนธรรม นำนายกรัฐมนตรีร่วมประชาสัมพันธ์กิจกรรมสืบสานประเพณีสงกรานต์ ประจำปี 2564 ภายใต้แนวคิด “สงกรานต์วิถีใหม่ สืบสานวัฒนธรรมไทย” เพื่อรณรงค์การจัดกิจกรรมสงกรานต์ให้สอดคล้องกับแนวทางมาตรการสงกรานต์ 2564 โดย ศบค. ที่ยึดหลัก DMHT เน้นจัดงานสงกรานต์ในพื้นที่โล่งแจ้ง งดการจัดกิจกรรมที่มีการรวมกลุ่มของคนหมู่มากและสัมผัสใกล้ชิดกัน อาทิ งดการรวมกลุ่มเล่นสาดน้ำ งดประแป้ง งดการเล่นปาร์ตี้โฟม สนับสนุนการจัดพิธีรดน้ำดำหัวแบบเว้นระยะห่างและสวมหน้ากากอนามัยเสมอ
จากนั้น นายกรัฐมนตรีได้เยี่ยมชมผลิตภัณฑ์ผ้าไทย โดยได้ร่วมพูดคุยกับ ผู้ประกอบการและวิสาหกิจชุมชนผู้ผลิตผ้าไทย ที่นำผ้าไทยมาจัดจำหน่ายก่อนการประชุมคณะรัฐมนตรี ตามที่นายกรัฐมนตรีได้แนะนำไว้ เพื่อส่งเสริมและสนับสนุนให้ประชาชนใช้และสวมใส่ผ้าไทย ให้หลากหลายยิ่งขึ้น พร้อมเลือกซื้อสินค้าที่นำมาจัดจำหน่ายโดยคณะกรรมการสวัสดิการสำนักเลขาธิการนายกรัฐมนตรี เพื่อให้กำลังใจกิจกรรมของสำนักเลขาธิการนายกรัฐมนตรีด้วย
...............
กลุ่มประชาสัมพันธ์และเผยแพร่ สำนักโฆษก
วันอังคารที่ 30 มีนาคม 2564
รถยนต์ที่อายุเกิน 7 ปี และรถจักรยานยนต์ที่อายุเกิน 5 ปี ยื่นเสียภาษีทางออนไลน์ได้ จริงหรือ ?
ตามที่มีการโพสต์และแชร์ข้อความในสื่อต่างๆ เกี่ยวกับประเด็นเรื่อง รถยนต์ที่อายุเกิน 7 ปี และรถจักรยานยนต์ที่อายุเกิน 5 ปี ยื่นเสียภาษีทางออนไลน์ได้
ทางศูนย์ต่อต้านข่าวปลอมได้ตรวจสอบข้อเท็จจริงโดย กรมการขนส่งทางบก กระทรวงคมนาคม พบว่าข้อมูลที่ปรากฏดังกล่าว เป็นข้อมูลจริง
.
กรมการขนส่งทางบกได้พัฒนาเว็บไซต์ชำระภาษีรถประจำปี ให้สามารถรองรับรถยนต์นั่งส่วนบุคคลไม่เกิน 7 คน (รถเก๋ง), รถยนต์นั่งส่วนบุคคลเกิน 7 คน (รถตู้), รถยนต์บรรทุกส่วนบุคคล (รถกระบะ) ที่มีอายุการใช้งานเกิน 7 ปี รถจักรยานยนต์ที่มีอายุการใช้งานเกิน 5 ปี นับตั้งแต่วันที่จดทะเบียนครั้งแรกได้แล้ว โดยมีเงื่อนไขคือ รถนั้นต้อง “ผ่าน” การตรวจสภาพรถจากสถานตรวจสภาพรถ (ตรอ.) ก่อน จึงจะดำเนินการตามขั้นตอนชำระภาษีในเว็บไซต์ได้
.
โดยในปัจจุบัน เว็บไซต์ชำระภาษีรถประจำปี https://eservice.dlt.go.th/ สามารถให้บริการชำระภาษีรถประจำปี รถยนต์นั่งส่วนบุคคลไม่เกิน 7 คน (รถเก๋ง), รถยนต์นั่งส่วนบุคคลเกิน 7 คน (รถตู้), รถยนต์บรรทุกส่วนบุคคล (รถกระบะ) และรถจักรยานยนต์ ได้ทุกอายุการใช้งานแล้ว เป็นอีกหนึ่งการพัฒนาบริการเพิ่มช่องทางอำนวยความสะดวกการให้บริการรับชำระภาษีรถประจำปี ลดขั้นตอน ลดระยะเวลา เพิ่มความสะดวก รวดเร็ว ให้แก่ประชาชน ด้วยแนวคิดอยู่ที่ไหน ก็ชำระภาษีรถประจำปีได้ง่ายๆ ตอบโจทย์ทุกไลฟ์สไตล์
.
ซึ่งขั้นตอนการชำระภาษีผ่านเว็บไซต์สามารถทำได้ง่าย และสามารถเลือกชำระเงินผ่าน e-Banking บัตรเครดิต/บัตรเดบิต เคาน์เตอร์ธนาคาร/สถาบันการเงินที่เข้าร่วมโครงการ ทำให้ไม่ต้องเดินทางมาที่สำนักงานขนส่ง อยู่ที่ไหนก็สามารถชำระภาษีรถประจำปีได้ รอรับเครื่องหมายแสดงการเสียภาษีและใบเสร็จรับเงินทางไปรษณีย์ ภายใน 5 วันทำการ นับจากวันชำระเงิน จึงแนะนำให้ชำระภาษีประจำปีล่วงหน้าไม่เกิน 90 วัน ก่อนวันครบกำหนดชำระภาษี
.
เพื่อให้ประชาชนได้รับข้อมูลข่าวสารจากกรมการขนส่งทางบก กระทรวงคมนาคม สามารถติดตามข้อมูลได้ที่เว็บไซต์ www.dlt.go.th หรือสามารถสอบถามเพิ่มเติม โทร. 1584
.
หน่วยงานที่ตรวจสอบ : กรมการขนส่งทางบก กระทรวงคมนาคม
.
ช่องทางการติดตามและแจ้งเบาะแสข่าวปลอม
.
LINE : @antifakenewscenter (http://nav.cx/uyKYnsG)
Website : https://www.antifakenewscenter.com/
Twitter: https://twitter.com/AFNCThailand
สายด่วน : ศูนย์บริการข้อมูลภาครัฐเพื่อประชาชน 1111 ต่อ 87
วันอังคารที่ 30 มีนาคม 2564
ทส. ร่วมประชุม คทช. เร่งการจัดสรรที่ดินทำกิน และพัฒนาคุณภาพชีวิตประชาชน
ทส. ร่วมประชุม คทช. เร่งการจัดสรรที่ดินทำกิน และพัฒนาคุณภาพชีวิตประชาชน
ทส. ร่วมประชุม คทช. เร่งการจัดสรรที่ดินทำกิน และพัฒนาคุณภาพชีวิตประชาชน
วันที่ 29 มีนาคม 2564 เวลา 09.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ร่วมการประชุมคณะกรรมการนโยบายที่ดินแห่งชาติ (คทช.) ครั้งที่ 1/2564 โดยมี พลเอก ประยุทธ์ จันทร์โอชา นายกรัฐมนตรี เป็นประธาน ในการนี้ได้มี นางรวีวรรณ ภูริเดช เลขาธิการสำนักงานนโยบายและแผนทรัพยากรธรรมชาติและสิ่งแวดล้อม รักษาราชการ ผู้อำนวยการ สคทช. ทำหน้าที่เป็นฝ่ายเลขานุการการประชุม อีกทั้ง ยังได้มี รัฐมนตรีว่าการกระทรวงมหาดไทย รัฐมนตรีว่าการกระทรวงการคลัง ผู้บริหารระดับสูงในสังกัดกระทรวงทรัพยากรธรรมชาติและสิ่งแวดล้อม และหัวหน้าส่วนราชการที่เกี่ยวข้องเข้าร่วมประชุมด้วย
ที่ประชุมได้รับทราบผลการจัดที่ดินทำกินให้กับชุมชน รวมถึงแผนการขับเคลื่อนกิจกรรมปฏิรูปที่จะส่งผลให้เกิดการเปลี่ยนแปลงต่อประชาชนอย่างมีนัยสำคัญ (Big Rock) กิจกรรมปฏิรูปด้านสังคม การสร้างมูลค่าให้กับที่ดินที่รัฐจัดให้กับประชาชน และการขอรับการสนับสนุนโครงการนำร่องระบบสูบน้ำพลังงานแสงอาทิตย์เพื่อช่วยเหลือเกษตรกร ในพื้นที่เป้าหมายการจัดที่ดินทำกินให้ชุมชน พื้นที่ป่าสงวนแห่งชาติ จากกองทุนเพื่อส่งเสริมการอนุรักษ์พลังงาน
นอกจากนั้น ยังได้มีการพิจารณา ปรับปรุงแก้ไขคำสั่งแต่งตั้งคณะอนุกรรมการภายใต้ คทช. รวมถึง ร่างประกาศ คทช. เกี่ยวกับหลักการการรับฟังความคิดเห็นและการมีส่วนร่วมของประชาชนในการจัดทำนโยบายและแผนการบริหารจัดการที่ดินและทรัพยากรดินของประเทศ เพื่อให้การดำเนินการเป็นไปตาม พ.ร.บ. คณะกรรมการนโยบายที่ดินแห่งชาติ พ.ศ.2562
นายกรัฐมนตรี ได้กล่าวในที่ประชุม โดยขอให้คณะอนุกรรมการทุกคณะ ร่วมกันดำเนินงานสร้างความเท่าเทียม มีความเป็นธรรมกับผู้มีรายได้น้อย ให้ได้มีโอกาสมีที่ดินทำกิน พัฒนาส่งเสริมอาชีพ และส่งเสริมให้เกิดการใช้ประโยชน์จากที่ดินให้ได้มากที่สุด เพื่อก่อให้เกิดความคุ้มค่า สร้างรายได้ และพัฒนาคุณภาพชีวิตที่ดีให้กับพี่น้องประชาชน โดยขอให้คณะกรรมการเร่งดำเนินการพร้อมรายงานผลในทุกไตรมาส เพื่อจะได้บูรณาการทำงานกับหน่วยงานอื่นที่เกี่ยวข้องต่อไป
วันอังคารที่ 30 มีนาคม 2564
กรมเจ้าท่าจัดสัมมนาระดมความคิดเห็นเพื่อยกระดับความปลอดภัยของการขนส่งทางน้ำ
นายวิทยา ยาม่วง อธิบดีกรมเจ้าท่า กระทรวงคมนาคม เป็นประธานเปิดสัมมนาระดมความคิดเห็นเพื่อยกระดับความปลอดภัยของการขนส่งทางน้ำ (Workshop on Upgrading of Safety for Waterway Transportation)
พร้อมทั้งบรรยายพิเศษ เรื่อง การยกระดับความปลอดภัยของการขนส่งทางน้ำโดยองค์รวมทั้งระบบ โดยมีผู้บริหารจากสำนักความปลอดภัยและสิ่งแวดล้อมทางน้ำ สำนักกฎหมาย สำนักมาตรฐานเรือ สำนักมาตรฐานทะเบียนเรือ สำนักนำร่อง กองมาตรฐานประจำคนเรือ สำนักงานเจ้าท่าภูมิภาค 1 - 7 และสำนักงานเจ้าท่าภูมิภาคสาขา ร่วมสัมมนา ระหว่างวันที่ 25 - 27 มีนาคม 2564 ณ ห้องวิสูตรสาครดิษฐ์ กรมเจ้าท่า
นายวิทยา ยาม่วง กล่าวว่า จากนโยบายของรัฐบาลที่มุ่งพัฒนาระบบคมนาคมขนส่งทุกโครงข่าย เพื่อสร้างรากฐานความมั่นคงทางเศรษฐกิจ สังคม เสริมสร้างความปลอดภัยในการเดินทางและขนส่ง รวมทั้งเพิ่มขีดความสามารถการแข่งขันของประเทศในอนาคต กรมเจ้าท่า (จท.) เป็นหน่วยงานภาครัฐที่มีบทบาทและภารกิจเกี่ยวกับการควบคุม กำกับ ดูแล และพัฒนาส่งเสริมการคมนาคมทางน้ำให้ได้รับความปลอดภัย สะดวก รวดเร็ว และมีประสิทธิภาพทั้งระบบ ได้ดำเนินงานตามแผนยุทธศาสตร์และแผนปฏิบัติการ จท. พ.ศ. 2560 - 2564 ซึ่งสอดคล้องกับนโยบายรัฐบาล ยุทธศาสตร์กระทรวงคมนาคม และยุทธศาสตร์ จท. มาโดยตลอด สำหรับการสัมมนาฯ ดังกล่าว ได้เน้นย้ำให้ผู้บริหารปรับวิสัยทัศน์การทำงานใหม่ทั้งหมด พร้อมที่จะเรียนรู้ทำความเข้าใจ และนำไปสู่การปฏิบัติที่เป็นมาตรฐานเดียวกัน ซึ่งที่ผ่านมาได้ร่วมกันสร้างองค์ความรู้ด้านกฎหมายและการใช้กฎหมายที่อยู่ในความรับผิดชอบของ จท. และนำมาต่อยอดการยกระดับเข้มข้นเรื่องความปลอดภัยทั้งระบบ ได้แก่ การยกระดับมาตรฐานความปลอดภัยการเดินเรือในน่านน้ำไทย (Waterway Safety) การยกระดับมาตรฐานความปลอดภัยของเรือ (Vessel Safety) การยกระดับมาตรฐานความปลอดภัยของท่าเทียบเรือ (Port Safety) การยกระดับมาตรฐานความปลอดภัยของคนประจำเรือและผู้โดยสาร (Crew and Passenger Safety) และการตรวจตราและบังคับใช้กฎหมาย (Monitoring and law Enforcement) เพื่อมุ่งสู่เป้าหมายที่ จท. ตั้งไว้ คือ “IMO ต้องผ่าน น่านน้ำไทยปลอดภัย ใส่ใจสิ่งแวดล้อม พร้อมพัฒนากิจการพาณิชยนาวีไทย”
ทั้งนี้ การสัมมนาฯ ดังกล่าว สามารถนำไปต่อยอดการรองรับการตรวจจำลองเสมือนจริงจาก IMO (IMSAS mockup audit) โดยการนำระบบ IT เข้ามาสนับสนุนการทำงานเชื่อมโยงฐานข้อมูลด้านความปลอดภัยทั้งระบบได้อย่างมีประสิทธิภาพ เพื่อให้สามารถดำเนินการตอบสนองการทำงานได้อย่างรวดเร็ว ทันเหตุการณ์ ถูกต้อง มีประสิทธิภาพและเกิดความปลอดภัยสูงสุด เพื่อยกระดับความปลอดภัยทางน้ำทั้งระบบของประเทศไทยภายในเดือนสิงหาคม 2564
วันอังคารที่ 30 มีนาคม 2564
นายกรัฐมนตรีมอบหน่วยงานความมั่นคงดูแลพื้นที่ชายแดน
นายกรัฐมนตรีมอบหน่วยงานความมั่นคงดูแลพื้นที่ชายแดน
วันนี้ (30 มีนาคม 2564) เวลา 14.15 น. ณ ตึกสันติไมตรี (หลังใน) ทำเนียบรัฐบาล หลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยว่า สั่งการฝ่ายความมั่นคง ทั้งกองทัพบก กระทรวงกลาโหม สำนักงานตำรวจแห่งชาติ และสำนักงานตำรวจตรวจคนเข้าเมือง เตรียมแผนการดูแลกลุ่มชาติพันธุ์ตามแนวเขตพื้นที่ชายแดนของประเทศไทย ขอให้มั่นใจไทยมีประสบการณ์ให้การดูแลกลุ่มชาติพันธุ์ตามหลักมนุษยธรรมยืนยันไม่มีการผลักดันกลุ่มชาติพันธุ์ที่ได้รับผลกระทบจากเหตุความไม่สงบ
...................
กลุ่มประชาสัมพันธ์และเผยแพร่ สำนักโฆษก
วันอังคารที่ 30 มีนาคม 2564
ปลัดกอบชัยฯ เป็นประธานการประชุมชี้แจงแนวทางการดำเนินงานโครงการฯ ให้กับพื้นที่เป้าหมาย “การพัฒนาและยกระดับเมืองอุตสาหกรรมเชิงนิเวศ”
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมชี้แจงแนวทางการดำเนินงานโครงการฯ ให้กับพื้นที่เป้าหมาย “การพัฒนาและยกระดับเมืองอุตสาหกรรมเชิงนิเวศ”  ณ ห้องประชุม อก 1 ชั้น 2 สำนักงานปลัดกระทรวงอุตสาหกรรม
วันนี้ (30 มีนาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมชี้แจงแนวทางการดำเนินงานโครงการพัฒนาและเพิ่มเติมฐานข้อมูลตัวชี้วัดการเป็นเมืองอุตสาหกรรมเชิงนิเวศ 4.0 ให้กับพื้นที่เป้าหมาย เพื่อพัฒนาระบบการจัดเก็บฐานข้อมูลการเป็นเมืองอุตสาหกรรมเชิงนิเวศให้เป็นปัจจุบัน โดยมี นายภานุวัฒน์ ตริยางกูรศรี รองปลัดกระทรวงอุตสาหกรรม และนายวีระกิตติ์ รันทกิจธนาวัชร์ รองอธิบดีกรมโรงงานอุตสาหกรรม และอุตสาหกรรมจังหวัดในพื้นที่เป้าหมาย เข้าร่วม ณ ห้องประชุม อก 1 ชั้น 2 สำนักงานปลัดกระทรวงอุตสาหกรรม
วันอังคารที่ 30 มีนาคม 2564
การประชุมคณะกรรมการน้ำตาลทราย ครั้งที่ 3/2564
รองปลัด กษ. เป็นประธานการประชุมคณะกรรมการน้ำตาลทราย ครั้งที่ 3/2564
วันอังคารที่30มีนาคม2564นายอำพันธุ์เวฬุตันติรองปลัดกระทรวงเกษตรและสหกรณ์เป็นประธานการประชุมคณะกรรมการน้ำตาลทรายครั้งที่3/2564ณห้องประชุมอาคารสำนักงานคณะกรรมการอ้อยและน้ำตาลทรายชั้น1กระทรวงอุตสาหกรรมโดยที่ประชุมฯได้รับทราบและพิจารณาในประเด็นที่เกี่ยวข้องคือ1)การจำหน่ายน้ำตาลทรายให้ผู้ประกอบกิจการผลิตสินค้าเพื่อการส่งออกและ2)ขอเพิ่มกิจการอุตสาหกรรมเพื่อการจำหน่ายน้ำตาลทรายดิบภายในราชอาณาจักรข้อกฎหมาย
วันอังคารที่ 30 มีนาคม 2564
กรมเจ้าท่าระดมความคิดเห็นจัดทำแผนพัฒนายกระดับความปลอดภัยการขนส่งทางน้ำ
นายวิทยา ยาม่วง อธิบดีกรมเจ้าท่า กระทรวงคมนาคม กล่าวว่า จากการจัดสัมมนาระดมความคิดเห็นเพื่อยกระดับความปลอดภัยของการขนส่งทางน้ำ
โดยมีผู้บริหารจากสำนักความปลอดภัยและสิ่งแวดล้อมทางน้ำ สำนักกฎหมาย สำนักมาตรฐานเรือ สำนักมาตรฐานทะเบียนเรือ สำนักนำร่อง กองมาตรฐานประจำคนเรือ สำนักงานเจ้าท่าภูมิภาค 1 - 7 และสำนักงานเจ้าท่าภูมิภาคสาขา ร่วมสัมมนา เมื่อวันที่ 25 - 27 มีนาคม 2564 ผู้บริหาร จท. ได้ร่วมกันระดมความคิดเห็นจัดทำแผนยกระดับความปลอดภัยทางน้ำ โดยแบ่งออกเป็น 4 กลุ่มภารกิจ ดังนี้
1. การยกระดับมาตรฐานความปลอดภัยในการเดินเรือในน่านน้ำไทย (Waterway Safety) อาทิ การควบคุมการเดินเรือในน่านน้ำไทย การแจ้งเตือนข่าวอากาศ การจัดการจราจรทางน้ำในเขตท่าเรือ การตรวจสอบเรือในน่านน้ำไทย การทำแผนตอบสนองสถานการณ์ฉุกเฉิน การฝึกซ้อมแผนตอบสนองในสถานการณ์ฉุกเฉินต่าง ๆ การขุดลอกรองน้ำทางเรือเดิน และการติดตั้งเครื่องช่วยในการเดินเรือ เป็นต้น
2. การยกระดับมาตรฐานความปลอดภัยของเรือ (Vessel Safety) อาทิ การกำหนดเขตการเดินเรือที่มีความเหมาะสมตามโครงสร้างและความคงทนของตัวเรือ การกำหนดแบบแปลนเรือ อุปกรณ์ความปลอดภัยของเรือ อุปกรณ์วิทยุสื่อสารภายในเรือ (Radio - communication : VHF) อุปกรณ์แสดงตัวตน (AIS Class A or B) วิธีการจัดวางและรัดตรึงสินค้าและพาหนะให้มีความมั่นคง (Cargo Stowage and Securing) การกำหนดให้มีการประกันภัยของตัวเรือ เครื่องจักร สินค้า ผู้โดยสาร และผู้ได้รับผลกระทบจากการเดินเรือ (Insurance for Hull & Machinery, Cargo, Passenger, Protection & Immunity : P&I) เป็นต้น
3. การยกระดับมาตรฐานความปลอดภัยของท่าเทียบเรือ (Port Safety) อาทิ การกำหนดประเภทของท่าเทียบเรือและการตรวจสอบความมั่นคงแข็งแรงของท่าเทียบเรือ ความปลอดภัยในการปฏิบัติงานสินค้า และแผนการรักษาความปลอดภัยท่าเทียบเรือ การจัดการฝึกอบรมเจ้าหน้าที่ประจำท่าเรือ เป็นต้น
4. การยกระดับมาตรฐานความปลอดภัยของคนประจำเรือและผู้โดยสาร อาทิ การกำหนดชั้นประกาศนียบัตรในแต่ประเภทเรือ การฝึกอบรมของคนประจำเรือ การจัดทำคู่มือการฝึกอบรมมาตรฐานในแต่ละชั้นประกาศนียบัตร (Training Manual) การฝึกอบรมคนประจำเรือและพนักงานที่ทำงานบนเรือ และการให้ความรู้ด้านความปลอดภัยแก่ผู้โดยสาร (Briefing on Safety Awareness and Emergency Procedure for Passenger) ก่อนเรือออกและระหว่างเดินทาง เป็นต้น
นอกจากนี้ ได้ร่วมกันจัดทำแผนการใช้เทคโนโลยีดิจิทัล (Digital Technology Skills) พัฒนาเชื่อมโยงข้อมูลทุกระบบของ จท. เพื่อเป็นฐานข้อมูลหลักสามารถตรวจสอบความถูกต้องได้ทันที ขับเคลื่อนภารกิจ จท. ในทุกมิติ สนับสนุนการขนส่งทางน้ำให้เชื่อมต่อกับระบบขนส่งอื่น ๆ ทั้งการขนส่งผู้โดยสารและสินค้า รวมทั้งท่าเรือ อู่เรือ กองเรือไทยการท่องเที่ยว และกิจการที่เกี่ยวเนื่องเพื่อให้ประชาชนได้รับความสะดวกรวดเร็ว ปลอดภัย ตลอดจนการสนับสนุนการส่งออกให้มีความเข้มแข็ง ภายใต้วิสัยทัศน์ “พัฒนาระบบการขนส่งทางน้ำอย่างเชื่อมโยง มีมาตรฐานเพื่อความสะดวก ปลอดภัยและเพิ่มศักยภาพการแข่งขันของประเทศ”
วันอังคารที่ 30 มีนาคม 2564
รัฐมนตรีเกษตรฯ ประชุมคณะอนุกรรมการขับเคลื่อนฯ CPTPP ด้านเกษตรและพันธุ์พืช
รัฐมนตรีเกษตรฯ ประชุมคณะอนุกรรมการขับเคลื่อนฯ CPTPP ด้านเกษตรและพันธุ์พืช เพื่อเตรียมเสนอข้อมูลแก่คณะกรรมการนโยบายเศรษฐกิจระหว่างประเทศ (กนศ.) ยืนยันยึดผลประโยชน์ของประเทศไทยเป็นหลักในการพิจารณา
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานการประชุมคณะอนุกรรมการขับเคลื่อนการดำเนินการตามมติคณะรัฐมนตรี เกี่ยวกับเรื่อง CPTPP ด้านเกษตรและพันธุ์พืช ครั้งที่ 1/2564 ณ ห้องประชุมกระทรวงเกษตรและสหกรณ์ โดยมีการพิจารณาข้อมูลและข้อเสนอแนะเกี่ยวกับความพร้อม และเงื่อนเวลาในการขอเจรจาเข้าร่วมความตกลง CPTPP หรือความไม่พร้อมของส่วนราชการ เพื่อเตรียมเสนอต่อคณะกรรมการนโยบายเศรษฐกิจระหว่างประเทศ (กนศ.) พิจารณาก่อนนำเสนอต่อคณะรัฐมนตรีในลำดับต่อไป
“การประชุมในครั้งนี้ เป็นการประชุมหารือเพื่อหาข้อสรุปเกี่ยวกับประเด็นที่ฝ่ายเลขานุการฯ ได้รวบรวมข้อสังเกตและข้อเสนอแนะของคณะกรรมาธิการวิสามัญ โดยได้แจ้งเวียนหน่วยงานที่เกี่ยวข้องในสังกัดกระทรวงเกษตรและสหกรณ์ และหน่วยงานที่เกี่ยวข้อง รวม 14 หน่วยงาน โดยมีรายละเอียดในการประเมินความพร้อมและแผนงานการดำเนินการเพื่อปรับตัวของส่วนราชการ และข้อเสนอแนะเกี่ยวกับความพร้อมและเงื่อนเวลาในการขอเจรจาเข้าร่วมความตกลง CPTPP หรือความไม่พร้อมของส่วนราชการ รวมทั้งประเด็นที่เห็นว่าประเทศไทยมีการดำเนินการหรือมีกฎหมายที่เหมาะสมอยู่แล้ว ทั้งนี้ กระทรวงเกษตรและสหกรณ์ จะพิจารณาอย่างละเอียดรอบคอบเพื่อให้ประเทศไทยได้ประโยชน์สูงสุด ไม่ว่าจะเข้าร่วม CPTPP หรือไม่ก็ตาม” รัฐมนตรีเกษตรฯ กล่าว.
วันอังคารที่ 30 มีนาคม 2564
นายกรัฐมนตรีเร่งพัฒนาแพลตฟอร์มลงทะเบียนฉีดวัคซีนโควิด-19 สอดคล้องกับแผนเปิดรับนักท่องเที่ยวต่างชาติกลางปีนี้
นายกรัฐมนตรีเร่งพัฒนาแพลตฟอร์มลงทะเบียนฉีดวัคซีนโควิด-19 สอดคล้องกับแผนเปิดรับนักท่องเที่ยวต่างชาติกลางปีนี้
วันนี้ (30 มีนาคม 2564) เวลา 14.15 น. ณ ตึกสันติไมตรี (หลังใน) ทำเนียบรัฐบาล หลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการบูรณาการแผนการฉีดวัคซีนโควิด-19 โดยมอบหมายให้กระทรวงการคลังและธนาคารกรุงไทย ร่วมกันจัดทำแพลตฟอร์มสำหรับการฉีดวัคซีนโควิด-19 ให้สามารถกระจายไปทุกจังหวัดอย่างครอบคลุมและทั่วถึงตามจำนวนวัคซีนที่มีอยู่ในปัจจุบันของทั้ง Sinovac และ AstraZeneca และในช่วงเดือนมิถุนายน จะมีการนำเข้าวัคซีนเพิ่มเติมกว่าล้านโดส ดังนั้น จึงเป็นการเตรียมการล่วงหน้าเพื่อแจ้งความประสงค์ในการฉีดวัคซีนโควิด-19 และนัดหมายวันฉีดตามกลุ่มเสี่ยงและความจำเป็น ซึ่งปัจจุบันการฉีดวัคซีนโควิด-19 ยังเดินหน้าตามจำนวนวัคซีนที่มีอยู่
โอกาสนี้ นายกรัฐมนตรียังเผยถึงเตรียมความพร้อมวัคซีนโควิด-19 เพื่อให้สอดคล้องกับการเตรียมความพร้อมในการเปิดรับนักท่องเที่ยว โดยนำร่องในจ. ภูเก็ต ตั้งแต่เดือนกรกฎาคมเป็นต้นไป ซึ่งยังต้องมีการจัดระเบียบพื้นที่การท่องเที่ยวใน จ. ภูเก็ต อาจแบ่งโซนเป็นตอนบน ตอนกลาง และตอนล่าง ของเกาะ กำหนดระยะเวลาที่อยู่ในพื้นที่ การเคลื่อนย้ายไปยังที่ต่าง ๆ พร้อมจัดทำแพลตฟอร์มลงทะเบียนเพื่อติดตามตัว สำหรับข้อเสนอให้นักท่องเที่ยวต่างชาติที่ได้รับการฉีดวัคซีนโควิด-19 ครบ 2 โดสแล้วไม่จำเป็นต้องกักตัวนั้น ยังต้องพิจารณาอย่างรอบครอบ
ในตอนท้าย นายกรัฐมนตรียังฝากถึงเจ้าของตลาดในพื้นที่ต่าง ๆ ที่จะต้องมีจุดคัดกรอง ตรวจวัดอุณหภูมิ สวมใส่หน้ากากอนามัย ทั้งผู้ขายและผู้ซื้อ เพื่อป้องกันการแพร่ระบาดของโควิด-19
......................
กลุ่มประชาสัมพันธ์และเผยแพร่ สำนักโฆษก
วันอังคารที่ 30 มีนาคม 2564
ไฟเขียว! ตรึงราคา LPG อีก 3 เดือน ลดค่าครองชีพประชาชน
...
ผู้ใช้ก๊าซหุงต้มภาคครัวเรือน ยิ้มรับข่าวดีได้เลย... เมื่อคณะกรรมการบริหารนโยบายพลังงาน (กบง.) มีมติเห็นชอบตรึงราคาขายปลีกก๊าซปิโตรเลียมเหลว LPG ภาคครัวเรือน ออกไปอีก 3 เดือน ตั้งแต่วันที่ 1 เม.ย. - 30 มิ.ย. 64
.
โดยตรึงราคาขายส่งหน้าโรงกลั่น LPG ซึ่งไม่รวมภาษีมูลค่าเพิ่มอยู่ที่ 14.37 บาท/กิโลกรัม เพื่อให้มีราคาขายปลีก LPG อยู่ที่ประมาณ 318 บาท/ถัง 15 กิโลกรัม
.
ซึ่งการการตรึงราคา LPG ภาคครัวเรือนนี้ จะช่วยบรรเทาภาระค่าครองชีพให้กับประชาชน โดยเฉพาะในช่วงที่ต้องเฝ้าระวังการแพร่ระบาดของโรคโควิด-19 ประกอบกับปัจจุบันสถานการณ์ราคา LPG ตลาดโลก มีแนวโน้มปรับตัวลดลงในช่วง เม.ย. - มิ.ย. 64 เนื่องจากเริ่มเข้าสู่ช่วงฤดูร้อน ทำให้ความต้องการใช้ก๊าซโพรเพน ซึ่งสารประกอบที่ใช้ผสมเป็นก๊าซปิโตรเลียมเหลวลดลงด้วย
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 30 มีนาคม 2564
รมว.พม. แนะบุคลากร พม. ใช้ทักษะความรู้ด้านจิตวิทยาดูแลผู้ประสบปัญหาทางสังคม ในสถานการณ์โควิด-19
รมว.พม. แนะบุคลากร พม. ใช้ทักษะความรู้ด้านจิตวิทยาดูแลผู้ประสบปัญหาทางสังคมในสถานการณ์โควิด-19
วันนี้ (30 มี.ค. 64) เวลา 14.30 นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) มอบข้อคิดและแนวทางการดำเนินงานให้แก่ข้าราชการและเจ้าหน้าที่กระทรวง พม. ที่เข้าร่วมการอบรมเชิงปฏิบัติการ Training-of-Trainers : TOT หลักสูตรด้านจิตวิทยาแก่บุคลากรกระทรวง พม. ในการดูแลผู้ประสบปัญหาทางสังคม ซึ่งจัดขึ้นระหว่างวันที่ 29 – 31 มีนาคม 2564 ทั้งนี้ มีข้าราชการและเจ้าหน้าที่ตำแหน่งนักวิชาชีพ (นักสังคมสงเคราะห์ นักจิตวิทยา และนักพัฒนาสังคม ) สำนักงานส่งเสริมและสนับสนุนวิชาการ (สสว.) 1 - 11 และผู้สังเกตการณ์ เข้าร่วมอบรม ณ โรงแรมไอบิส สไตล์ กรุงเทพ ข้าวสาร เวียงใต้ กรุงเทพฯ
นายจุติ กล่าวว่า ด้วยสถานการณ์การแพร่ระบาดของโรคติดเชื้อโคโรน่า 2019 (โควิค- 19) ได้ส่งผลกระทบต่อการปฏิบัติงานของเจ้าหน้าที่กระทรวง พม. ในการดูแลช่วยเหลือกลุ่มเปราะบางที่มีความเสี่ยงสูง ทั้ง เด็ก เยาวชน ผู้สูงอายุ คนพิการ และผู้ด้อยโอกาส ซึ่งตนมีความห่วงใยต่อเจ้าหน้าที่ที่ต้องปฏิบัติงานด้วยความยากลำบากมากขึ้นในสถานการณ์ดังกล่าว ด้วยความระมัดระวังความปลอดภัยทั้งต่อตนเอง เพื่อนร่วมงาน และกลุ่มเปราะบางที่เป็นผู้ใช้บริการ อีกทั้งต้องปฏิบัติงานท่ามกลางความตึงเครียดจากสภาพปัญหาทั้งส่วนตัว เศรษฐกิจ และสังคม ทั้งนี้ กระทรวง พม. โดยกองมาตรฐานการพัฒนาสังคมและความมั่นคงของมนุษย์ (กมพ.) ได้มุ่งเน้นให้ผู้ปฏิบัติงานสามารถทำงานได้อย่างมีประสิทธิภาพ ด้วยการทำงานเชิงรุกและทำงานแบบสหวิชาชีพ เพื่อรองรับการเปลี่ยนแปลงทางสังคมและความท้าทายที่จะเกิดขึ้นในอนาคต จึงร่วมกับกรมสุขภาพจิต กระทรวงสาธารณสุข (สธ.) จัดการอบรมเชิงปฏิบัติการ Training-of-Trainers : TOT หลักสูตรด้านจิตวิทยาแก่บุคลากรกระทรวง พม. ในการดูแลผู้ประสบปัญหาทางสังคมเพื่อสร้างและพัฒนาทีมวิทยากร ประจำ สสว. 1-11 เป็นกลไกและเครื่องมือสำคัญในการพัฒนาบุคลากรทุกระดับในพื้นที่สำหรับการดูแลผู้ประสบปัญหาทางสังคมอย่างเหมาะสมและสอดคล้องกับบริบทการทำงาน อีกทั้งทำให้เกิดทักษะ เพิ่มพูนความรู้ด้านจิตวิทยาและการบริการ รวมทั้งทำให้ผู้ปฏิบัติงานสามารถลดความตึงเครียดขณะปฏิบัติหน้าที่และนำไปใช้กับผู้ใช้บริการให้มีความสุขในชีวิตประจำวันมากขึ้น ซึ่งจะมีผลต่อการพัฒนาร่างกายของผู้ใช้บริการในระยะยาวต่อไป
นายจุติ กล่าวเพิ่มเติมว่า นอกจากนี้ ผู้เข้าร่วมอบรมได้มีการฝึกสมาธิ ซึ่งเป็นสิ่งจำเป็นสำหรับจิตใจในมนุษย์ทุกคน เพราะการฝึกให้มีสมาธิ มีสติในวันนี้ จะเป็นอาวุธประจำกายของทุกคน เมื่อต้องออกไปพบกับผู้ที่ประสบปัญหาและเข้าไปช่วยแก้ไขปัญหา เราต้องมีสติและหาทางช่วยให้พ้นจากปัญหาให้ได้ หากการให้วิชาการมาก แต่ขาดสติย่อมไม่เกิดประโยชน์ สุดท้ายนี้ ตนหวังว่าทุกคนที่ผ่านการอบรมครั้งนี้ จะได้ซึมซับความรู้ สิ่งดีๆ และสามารถนำไปปรับใช้ในการทำงานของตน เพื่อให้เกิดประโยชน์ต่อผู้ประสบปัญหาทางสังคมต่อไป
วันอังคารที่ 30 มีนาคม 2564
ดีอีเอส ติวเข้มบุคลากรใช้เครื่องมือประเมินความเสี่ยงการทุจริต ลดปัญหาการทุจริตในองค์กร
ดีอีเอส ติวเข้มบุคลากรใช้เครื่องมือประเมินความเสี่ยงการทุจริต ลดปัญหาการทุจริตในองค์กร
เมื่อวันที่ 30 มีนาคม 2564 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม เป็นประธานในพิธีเปิดกิจกรรมฝึกอบรมเชิงปฏิบัติการให้ความรู้เกี่ยวกับแนวทางประเมินความเสี่ยงการทุจริต FRAs : FRAUD RISK - ASSESSMENTS ประจำปี 2564 โดยมีนายอนุวัตร ศรีไชโย รองหัวหน้าศูนย์ปฏิบัติการต่อต้านการทุจริต กระทรวงดิจิทัลฯ กล่าวรายงาน พร้อมกันนี้ ได้รับเกียรติจาก คุณฉวีวรรณ นิลวงศ์ ผู้แทนสำนักงานคณะกรรมการป้องกันและปราบปรามการทุจริตในภาครัฐ เป็นวิทยากรบรรยายให้ความรู้ ณ ห้องประชุม MDES 1 ชั้น 9 กระทรวงดิจิทัลเพื่อเศรษฐกิจและสังคม ซึ่งมีผู้เข้าอบรม จาก 8 หน่วยงานในสังกัด อาทิ สำนักงานปลัดฯ กรมอุตุนิยมวิทยา สำนักงานสถิติแห่งชาติ สำนักงานพัฒนาธุรกรรมทางอิเล็กทรอนิกส์ บริษัท โทรคมนาคมแห่งชาติ จำกัด (มหาชน) และ บริษัท ไปรษณีย์ไทย เป็นต้น
สำหรับการอบรมแนวทางประเมินความเสี่ยงการทุจริตครั้งนี้ จัดขึ้นเพื่อประเมินความเสี่ยงในการทุจริตเป็นมาตรการป้องกันการทุจริตเชิงรุกที่สามารถป้องกันได้อย่างมีประสิทธิภาพ โดยมุ่งเน้นการปฏิบัติงานตามมาตรการการควบคุมภายในที่เหมาะสมให้แก่บุคลากรขององค์กร ด้วยการนำเครื่องมือการประเมินความเสี่ยงมาใช้ในองค์กร จะช่วยเป็นหลักประกันในระดับหนึ่งว่า การดำเนินการขององค์กรจะไม่มีการทุจริต หรือในกรณีที่อาจพบกับการทุจริตที่ไม่คาดคิด จะเกิดความเสียหายน้อยกว่าองค์กรที่ไม่มีการนำเครื่องมือดังกล่าวมาใช้ เนื่องจากมีการป้องกันไว้ล่วงหน้า ซึ่งเป็นส่วนหนึ่งของการปฏิบัติงานประจำ โดยจะไม่เพิ่มภาระงานแต่อย่างใด
*******************
วันอังคารที่ 30 มีนาคม 2564
สาธิต ชูรพ.เจ้าพระยาอภัยภูเบศร ต้นแบบร่วมวิสาหกิจชุมชนยกระดับสมุนไพรไทยครบวงจร
รัฐมนตรีช่วยว่าการกระทรวงสาธารณสุข ให้โรงพยาบาลเจ้าพระยาอภัยภูเบศร เป็นต้นแบบความร่วมมือวิสาหกิจชุมชนวิจัยพัฒนาสมุนไพรไทยครบวงจร พร้อมยกระดับผลิตภัณฑ์สมุนไพรไทยสู่ตลาดโลก
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ตรวจเยี่ยมการวิจัยและพัฒนาสมุนไพรไทยของโรงพยาบาลเจ้าพระยาอภัยภูเบศร และให้สัมภาษณ์ว่า โรงพยาบาลเจ้าพระยาอภัยภูเบศร เป็นโรงพยาบาลต้นแบบการวิจัยพัฒนาสมุนไพรไทยครบวงจร ตั้งแต่กระบวนการปลูก การผลิต การแปรรูปสมุนไพรเวชภัณฑ์และเครื่องสำอาง การใช้สมุนไพรบำบัดรักษาโรค จนเป็นที่ยอมรับ ได้รับความนิยมจากประชาชน รวมทั้งการศึกษาวิจัยพืชกัญชาทางการแพทย์ เป็นสถานที่ผลิตน้ำมันกัญชาทางการแพทย์ ร่วมกับวิสาหกิจชุมชนจำนวน4 แห่งปลูก ผลิต และกระจายยากัญชาไปยังคลินิกกัญชาทางการแพทย์ ในโรงพยาบาลสังกัดกระทรวงสาธารณสุขทั่วประเทศข้อมูลวันที่ 19 กุมภาพันธ์ 2564 ได้กระจายยากัญชาไปมากกว่า 37,394 ขวด ใน 458 แห่ง สำหรับโรงพยาบาลเจ้าพระยาอภัยภูเบศรเปิดคลินิกกัญชาทางการแพทย์ ให้บริการทั้งแผนปัจจุบันและแผนไทยมากว่า 1 ปี โดยแผนปัจจุบันมีผู้ป่วย 133 ราย จ่ายยาน้ำมันกัญชาไปแล้ว 425 ขวด ช่วยลดความปวด ช่วยเจริญอาหารและนอนหลับ ในผู้ป่วยมะเร็งและผู้ป่วยปวดระบบประสาท ส่วนด้านการแพทย์แผนไทย จ่ายตำรับยาสุขไสยาศน์ ช่วยนอนหลับ เจริญอาหาร เพิ่มคุณภาพชีวิต และลดการใช้ยาแผนปัจจุบัน การรักษาได้ผลดี ผู้ป่วยมีคุณภาพชีวิตดีขึ้น
โรงพยาบาลเจ้าพระยาอภัยภูเบศรได้มีการนำกัญชามาใช้ในสปา เช่น นวดน้ำมันอโรมาผสมน้ำมันกัญชา แช่น้ำสมุนไพรผสมกัญชา และนำไปใช้เป็นส่วนประกอบในการปรุงอาหาร และเครื่องดื่ม ในปริมาณที่เหมาะสมทำให้เป็นแหล่งเรียนรู้ให้กับประชาชนและภาคธุรกิจ เพื่อให้เกิดการขับเคลื่อนสมุนไพรอย่างเป็นระบบ ล่าสุดได้ใช้พื้นที่หาดยาง จ.ปราจีนบุรี ทำโครงการพัฒนาวิสาหกิจชุมชนสมุนไพรเกษตรอินทรีย์ต้นแบบ เพื่อให้เป็นแหล่งเรียนรู้สร้างความรู้ความเข้าใจพื้นฐาน ตั้งแต่การปลูก ผลิต แปรรูปและเพิ่มมูลค่าสมุนไพร5 กลุ่ม คือ สมุนไพรเพื่อสมองดีเช่น บัวบก ตำรับกลีบบัวแดง สมุนไพรปรับสมดุลอารมณ์ เช่น กัญชา กัญชง สมุนไพรดูแลหัวใจดี เช่น บัวหลวงสมุนไพรที่ดูแลกลุ่มกระดูกและข้อ เช่น ขมิ้นชัน เพชรสังฆาต และสมุนไพรเสริมภูมิคุ้มกัน เช่น ฟ้าทะลายโจร เป็นต้นเป็นการยกระดับอุตสาหกรรมสมุนไพร ส่งเสริมการท่องเที่ยวเชิงเกษตรสมุนไพร สร้างความมั่นคงทางพันธุ์พืชของชาติและเพิ่มรายได้ให้แก่เกษตรกร
**********************************30มีนาคม 2564
วันอาทิตย์ที่ 28 กุมภาพันธ์ 2564
ก.อุตฯ จับมือ ทีพีไอฯ มอบถังดักไขมัน โครงการจิตอาสาพัฒนาเศรษฐกิจหมุนเวียนใน 7 จังหวัดนำร่อง
กระทรวงอุตสาหกรรม ร่วมกับ บริษัท ทีพีไอ โพลีน จำกัด (มหาชน) มอบถังดักไขมัน จำนวน 1,000 ชุดพร้อมติดตั้งให้กับประชาชนในพื้นที่เป้าหมาย ตั้งเป้าลดปัญหาน้ำเสียจากครัวเรือน โดยนำร่องสร้างBCG Model เล็งดึงขยะอินทรีย์ที่เก็บจากถังดักไขมันนำไปใช้ประโยชน์
นางวรวรรณชิตอรุณรองปลัดกระทรวงอุตสาหกรรมในฐานะผู้อำนวยการศูนย์อำนวยการจิตอาสากระทรวงอุตสาหกรรมรับมอบถังดักไขมันจำนวน1,000ชุดจากนายช่างสมภพเทพพานิชผู้ช่วยรองผู้จัดการใหญ่บริษัททีพีไอโพลีนจำกัด(มหาชน)และนายวิษณุทับเที่ยงอธิบดีกรมอุตสาหกรรมพื้นฐานและการเหมืองแร่(กพร.)เพื่อให้หน่วยงานในสังกัดนำไปติดตั้งแก่ชุมชนต่างๆใน7จังหวัดได้แก่กรุงเทพฯสมุทรปราการปทุมธานีพระนครศรีอยุธยาลำพูนนครสวรรค์และสุราษฎร์ธานีสืบเนื่องจากศูนย์อำนวยการใหญ่จิตอาสาพระราชทานมอบหมายให้กระทรวงอุตสาหกรรมตรวจกำกับดูแลโรงงานที่ระบายน้ำลงสู่ลำน้ำสาธารณะพร้อมทั้งบูรณาการกับภาคส่วนที่เกี่ยวข้องพัฒนาคุณภาพน้ำในลำคลองและแม่น้ำสายหลักของประเทศเพื่อช่วยแก้ปัญหาน้ำเสียผ่านโครงการจิตอาสา
“ในปีนี้กระทรวงฯได้ร่วมมือกับโรงงานจิตอาสาผลิตถังดักไขมันพร้อมทั้งดำเนินการติดตั้งให้กับประชาชนโดยเฉพาะร้านค้าร้านอาหารครัวเรือนที่ระบายน้ำลงแหล่งน้ำในพื้นที่เป้าหมายโครงการจิตอาสารักษ์แม่น้ำแทนการแจกจ่ายให้ประชาชนไปติดตั้งเองนอกจากนี้ยังสร้างโมเดลเศรษฐกิจหมุนเวียนระดับชุมชน(BCG Model)ให้เกิดขึ้นด้วยการต่อยอดนำไขมันเศษอาหารขยะอินทรีย์จากถังดักไขมันเพื่อใช้ประโยชน์โดยตั้งจุดรวม(Drop Point)และประสานให้เทศบาลขนส่งให้โรงงานประเภท106ในพื้นที่เพื่อเข้าสู่กระบวนการสร้างมูลค่าเพิ่มจัดทำเป็นปุ๋ยน้ำหมักชีวภาพอาหารสัตว์แก๊สและผลิตไฟฟ้าทั้งนี้เพื่อเป็นการช่วยลดปัญหาการปล่อยน้ำเสียของครัวเรือนที่ไม่มีระบบบำบัดรวมทั้งเศษอาหารและไขมันที่ทำให้ท่อน้ำอุดตันตัวอย่างการรณรงค์ใช้ถังดักไขมันในปี2563ในชุมชนเคหะหลักสี่ซอยแจ้งวัฒนะ5จากที่มีการจ้างเอกชนมาขุดลอกท่อปีละ4ครั้งเมื่อติดตั้งถังดักไขมันสามารถลดการขุดลอกท่อลงเหลือปีละ2ครั้ง”นางวรวรรณกล่าว
แผนการส่งมอบถังดักไขมัน(500ใบ)ในเฟสแรกของกระทรวงฯประกอบด้วย1)จังหวัดสมุทรปราการนำไปติดตั้งที่บริเวณคลองคอต่อและจะเปิดตัวกิจกรรมเป็นที่แรกในชื่อ“จิตอาสาพัฒนาคลองสวยน้ำใสชวน1ชุมชนใช้ถังดักไขมัน” 2)จังหวัดปทุมธานีนำไปติดตั้งบริเวณคลองที่ระบายน้ำลงแม่น้ำเจ้าพระยาและ3)นิคมอุตสาหกรรมบางชันนำไปติดตั้งบริเวณคลองแสนแสบโดยทั้งสามพื้นที่มีโรงงานอุตสาหกรรมอยู่จำนวนมากและมีความใกล้ชิดกับชุมชนโดยจะมีการเก็บตัวอย่างน้ำก่อนและหลังดำเนินการเพื่อการติดตามประเมินผลซึ่งที่ผ่านมาปี2562- 2563กระทรวงอุตสาหกรรมได้แจกจ่ายถังดักไขมันให้กับประชาชนรวมจำนวนทั้งสิ้น2,500ใบ
ทั้งนี้โครงการจิตอาสารักษ์แม่น้ำฯในปี2564มีแผนดำเนินการในพื้นที่6คลองของกรุงเทพฯและปริมณฑลได้แก่คลองเปรมประชากรคลองแสนแสบคลองบางลำพูคลองสี่วาพาสวัสดิ์คลองขุดเจ้าเมืองและคลองคอต่อรวมทั้งแม่น้ำในจังหวัดต่างๆจำนวน10สายคือแม่น้ำกวงแม่น้ำเจ้าพระยาแม่น้ำป่าสักแม่น้ำบางปะกงลุ่มน้ำปราณบุรีลุ่มน้ำตาปีลุ่มน้ำทะเลสาบสงขลาแม่น้ำพองแม่น้ำชีและแม่น้ำมูลตั้งเป้าหมายจะดำเนินการให้แล้วเสร็จภายในเดือนกรกฎาคม2564
วันอาทิตย์ที่ 28 กุมภาพันธ์ 2564
เคาะ! ราคาอ้อยขั้นต้น ฤดูการผลิตปี 63/64
...
อ้อย เป็นพืชเศรษฐกิจที่สำคัญของไทย
มีเกษตรกรและแรงงานที่อยู่ในอุตสาหกรรมจำนวนมาก
เพื่อช่วยให้เกษตรกรขายอ้อยได้ราคา คุ้มกับต้นทุน
จึงมีการกำหนดราคาขั้นต้นขึ้น
.
ปลายทางของอ้อย คือ น้ำตาลทราย
ราคาที่นำมากำหนดราคาขั้นต้น
จึงเป็นรายได้ที่คาดว่าจะได้จากการขายน้ำตาลทราย
เพื่อให้โรงงานจ่ายเงินให้เกษตรกรนำไปใช้หมุนเวียนก่อน
.
สำหรับ อ้อย ในปีการผลิต 2563/64 นี้
ครม. ได้เห็นชอบราคาอ้อยขั้นต้น
สำหรับอ้อยที่มีระดับความหวาน 10 ซี.ซี.เอส.
ซึ่งบ่งบอกว่า หวานพอจะผลิตน้ำตาลทรายได้
ในราคาตันละ 920 บาท
อัตราขึ้นลงที่ 55.20 บาท ต่อ 1 ซี.ซี.เอส
.
และราคาน้ำตาลทรายขั้นต้น
394.29 บาท ต่อ ตันอ้อย
.
โดยราคานี้เป็นเพียงผลตอบแทนขั้นต้นเท่านั้น
เมื่อได้น้ำตาลทรายออกมาขายแล้ว
จะมีการกำหนดราคาอ้อยขั้นสุดท้าย
ซึ่งเป็นราคาจริงที่เกษตรกรควรได้รับ
หากราคาขั้นสุดท้าย มากกว่า ขั้นต้น
โรงงานน้ำตาลจะจ่ายค่าอ้อยเพิ่มให้เกษตรกร
แต่ถ้า น้อยกว่า กองทุนอ้อยและน้ำตาลทราย
จะจ่ายส่วนต่างนั้นคืนให้โรงงานแทนเกษตรกร
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 28 กุมภาพันธ์ 2564
แจง "ตลาดนัดสวนจตุจักร” ไม่ใช่ต้นกำเนิดโควิด-19
...
กรณีสื่อต่างประเทศ นำเสนอข่าวว่า
"ตลาดนัดสวนจตุจักร" อาจเป็นต้นกำเนิด
ของการแพร่ระบาดเชื้อไวรัสโคโรนา 2019
ก่อนการแพร่ระบาดที่เมืองอู่ฮั่น ประเทศจีน นั้น
.
กระทรวงสาธารณสุข ชี้แจงว่า
ยังไม่มีหลักฐานทางวิชาการที่สนับสนุน
ว่าเชื้อติดต่อจากค้างคาวไปสู่คน
.
สำหรับประเทศไทย ได้ศึกษาวิจัย
เรื่องค้างคาวมาอย่างต่อเนื่อง โดยเฉพาะ
ค้างคาวมงกุฎ ที่มีรหัสพันธุกรรมคล้ายคลึง
กับเชื้อไวรัสโคโรนา 2019 ถึงร้อยละ 91.5
แต่ไม่สามารถติดต่อไปสู่คน
.
นอกจากนี้ ยังได้สุ่มตรวจเชื้อจากสัตว์ต่าง ๆ
ที่นำมาจำหน่ายในตลาดนัดสวนจตุจักร
เช่น กระรอก แมว สุนัข หนู กระต่าย
และสัตว์จากต่างประเทศ เมื่อวันที่ 19 มี.ค. 63
พบว่าเป็นเชื้อไวรัสโคโรนา แต่คนละสายพันธุ์
กับเชื้อไวรัสโคโรนา 2019
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 28 กุมภาพันธ์ 2564
เอาจริง! ปราบพนันออนไลน์ ได้ผู้ต้องหา 98 ราย ใน 2 เดือน
...
พนันออนไลน์เป็นหนึ่งปัญหาสำคัญของรัฐบาล
ที่ต้องเร่งกวาดล้าง ไม่ให้สร้างความเสียหายแก่ประชาชน
โดยเฉพาะเด็กและเยาวชนของชาติ
.
กระทรวงดีอีเอสจึงเร่งตรวจสอบ รวบรวมหลักฐาน
พร้อมเปิดเฟซบุ๊กเพจ “อาสา จับตา ออนไลน์”
ให้ประชาชนสามารถส่งเบาะแสการพนันออนไลน์
เพื่อประสานไปยังเจ้าหน้าที่ตำรวจเร่งจับกุม
และปิดเว็บไซต์พนันออนไลน์ต่อไป
.
จากผลการดำเนินงานกว่า 2 เดือน (ม.ค. – ก.พ. 64)
สามารถเข้าจับกุมและปิดเว็บไซต์พนันออนไลน์
ได้ผู้ต้องหาถึง 98 ราย คิดเป็นเงินหมุนเวียน 1,900 ลบ.
.
จึงขอเชิญชวนประชาชนร่วมกันเป็นหูเป็นตา
แจ้งข้อมูล/เบาะแสการพนันออนไลน์
ได้ที่เฟซบุ๊กเพจ “อาสา จับตา ออนไลน์”
https://www.facebook.com/DESMonitor/
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 28 กุมภาพันธ์ 2564
มท.1 ห่วงใยประชาชนในช่วงฤดูร้อน สั่งการทุกจังหวัดติดตามสภาพอากาศอย่างใกล้ชิด พร้อมให้ความช่วยเหลือประชาชนทันทีหากเกิดภัย
มท.1 ห่วงใยประชาชนในช่วงฤดูร้อน สั่งการทุกจังหวัดติดตามสภาพอากาศอย่างใกล้ชิด พร้อมให้ความช่วยเหลือประชาชนทันทีหากเกิดภัย
วันนี้ (28 ก.พ. 64) พลเอก อนุพงษ์ เผ่าจินดา รัฐมนตรีว่าการกระทรวงมหาดไทยในฐานะผู้บัญชาการป้องกันและบรรเทาสาธารณภัยแห่งชาติ เปิดเผยว่า กองบัญชาการป้องกันและบรรเทาสาธารณภัยแห่งชาติได้ติดตามการคาดหมายลักษณะอากาศช่วงฤดูร้อนของประเทศไทยร่วมกับกรมอุตุนิยมวิทยาพบว่า ช่วงปลายเดือนกุมภาพันธ์ถึงกลางเดือนพฤษภาคม 2564 ประเทศไทยตอนบนจะมีอากาศร้อนหลายพื้นที่ในตอนกลางวันจากนั้นช่วงกลางเดือนมีนาคมถึงเดือนเมษายนจะมีอากาศร้อนอบอ้าวเป็นระยะ ๆ มีอากาศร้อนบางแห่ง และจะมีพายุฤดูร้อนในหลายพื้นที่ รวมทั้งจะมีพายุฝนฟ้าคะนอง ลมกระโชกแรง และอาจมีลูกเห็บตกในบางแห่ง อันจะก่อให้เกิดการสูญเสียต่อชีวิต ทรัพย์สินของประชาชน รวมถึงผลผลิตทางการเกษตรได้
พลเอก อนุพงษ์ เผ่าจินดา กล่าวว่า เพื่อเป็นการเตรียมรับสถานการณ์พายุฤดูร้อนที่อาจเกิดขึ้นในทุกพื้นที่ จึงได้สั่งการไปยังกองอำนวยการป้องกันและบรรเทาสาธารณภัยจังหวัดดำเนินการ ด้านการเตรียมความพร้อม โดยติดตามการเปลี่ยนแปลงสภาพอากาศกับกรมอุตุนิยมวิทยาอย่างใกล้ชิด พร้อมมอบหมายเจ้าหน้าที่ฝ่ายปกครอง องค์กรปกครองส่วนท้องถิ่นแจ้งเตือนประชาชนให้ทราบสถานการณ์อย่างต่อเนื่อง และเร่งตรวจตราอาคารสถานที่ ป้ายโฆษณา สิ่งก่อสร้างที่มีสภาพไม่มั่นคงแข็งแรง ไม้ยืนต้นตามที่สาธารณะที่อาจก่อให้เกิดสาธารณภัยได้ และแจ้งหน่วยงานตามกฎหมายเข้าตรวจสอบซ่อมแซมให้มั่นคงแข็งแรง พร้อมทั้งเชิญชวนประชาชนจิตอาสาเข้ามามีส่วนร่วมสอดส่อง ปรับปรุง ดูแลให้เกิดความปลอดภัย นอกจากนี้ ให้เตรียมความพร้อมบุคลากร อุปกรณ์ ทรัพยากร เครื่องจักรกลสาธารณภัย ให้พร้อมช่วยเหลือผู้ประสบภัยอย่างรวดเร็วและทันท่วงที และสร้างการรับรู้ให้ประชาชนทราบถึงแนวทางการปฏิบัติตนให้เกิดความปลอดภัย การตรวจสอบความมั่นคงแข็งแรงที่พักอาศัย ช่องทางการรับความช่วยเหลือจากภาครัฐ ตลอดจนมาตรการต่าง ๆ ของภาครัฐในการดูแลประชาชนผ่านช่องทางการสื่อสารทุกช่องทางอย่างต่อเนื่อง
สำหรับในด้านการเผชิญเหตุ หากเกิดเหตุวาตภัยที่ส่งผลให้เกิดความเสียหายต่อชีวิตและทรัพย์สินในพื้นที่ใด ให้เร่งสำรวจความเสียหายและเข้าให้ความช่วยเหลือผู้ประสบภัยตามกฎ ระเบียบ และหลักเกณฑ์ที่เกี่ยวข้องโดยเร็ว ในกรณีบ้านเรือนประชาชนได้รับความเสียหาย ให้แบ่งมอบภารกิจ พื้นที่รับผิดชอบ และบูรณาการหน่วยงานจัดกำลังในรูปแบบทีมประชารัฐ เร่งซ่อมแซมบ้านเรือนประชาชนอย่างเร่งด่วน หากเป็นกรณีป้ายโฆษณา สิ่งก่อสร้าง ไม้ยืนต้น หรือโครงสร้างพื้นฐาน โดยเฉพาะระบบไฟฟ้าได้รับความเสียหาย ให้ประสานหน่วยงานที่เกี่ยวข้องและองค์กรปกครองส่วนท้องถิ่น เข้าแก้ไขไม่ให้กีดขวางพื้นที่สาธารณะและซ่อมแซมให้กลับมาใช้งานได้ตามปกติโดยเร็ว และในกรณีความเสียหายต่อผลผลิตทางการเกษตร ให้องค์กรปกครองส่วนท้องถิ่นและท้องที่ ร่วมกับหน่วยงานในสังกัดกระทรวงเกษตรและสหกรณ์ เร่งสำรวจความเสียหายและให้ความช่วยเหลือตามกฎ ระเบียบ และหลักเกณฑ์ที่เกี่ยวข้องโดยเร็ว และเมื่อเกิดสถานการณ์วาตภัยจากพายุฤดูร้อนขึ้นในพื้นที่ ให้สรุปสถานการณ์และรายงานมายังกองอำนวยการป้องกันและบรรเทาสาธารณภัยกลางโดยเร็วต่อไป
พลเอก อนุพงษ์ เผ่าจินดา กล่าวเพิ่มเติมว่า กระทรวงมหาดไทยมีความห่วงใยในชีวิตและทรัพย์สินของพี่น้องประชาชนในช่วงฤดูร้อนโดยคำนึงถึงความปลอดภัยของพี่น้องประชาชนทุกคนเป็นลำดับแรก ทั้งนี้ หากประสบภัยในพื้นที่ สามารถแจ้งขอความช่วยเหลือทางสายด่วนนิรภัย โทร. 1784 ตลอด 24 ชั่วโมง
วันอาทิตย์ที่ 28 กุมภาพันธ์ 2564
ฉีดวัคซีนป้องกันโควิด-19
รัฐมนตรีเกษตรฯ เป็นตัวแทนรัฐบาลร่วมฉีดวัคซีนป้องกันโควิด-19 เพื่อสร้างความมั่นใจต่อพี่น้องประชาชน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ พร้อมด้วยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายอิทธิพล คุณปลื้ม รัฐมนตรีว่าการกระทรวงวัฒนธรรม นายสาธิต ปิตุเตชะ รัฐมนตรีช่วยว่าการกระทรวงสาธารณสุข และนางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ เข้าร่วมรับการฉีดวัคซีนซิโนแวค เพื่อเป็นตัวแทนของรัฐบาลในการสร้างความมั่นใจให้กับประชาชน โดยมี พล.อ.ประยุทธ์ จันทร์โอชา นายกรัฐมนตรี เป็นสักขีพยาน และตรวจเยี่ยมการฉีดวัคซีนโควิด-19 ให้ประชาชนกลุ่มเป้าหมาย ครั้งแรกในประเทศไทย ณ สถาบันบำราศนราดูร กรมควบคุมโรค กระทรวงสาธารณสุข ทั้งนี้ วัคซีนซิโนแวคจะฉีดให้กับคนที่มีอายุระหว่าง 18-59 ปี ส่วนแอซตราเซนเนกาจะฉีดให้กับคนอายุ 60 ปีขึ้นไป
"ตนพร้อมที่จะฉีดวัคซีนโควิด-19 ในวันนี้ ซึ่งรัฐมนตรีส่วนใหญ่ก็อยู่ในเกณฑ์ที่สามารถฉีดได้ และพวกเราก็อยากสร้างความมั่นใจให้แก่ประชาชนว่าวัคซีนโควิด-19 ที่นำมามีคุณภาพ ส่วนเรื่องการเตรียมความพร้อมในการฉีดวัคซีนไม่มีอะไรพิเศษ เพราะมั่นใจว่าวัคซีนมีคุณภาพ และอยากให้ประชาชนเชื่อมั่นด้วยว่าวัคซีนโควิด-19 ปลอดภัย 100 เปอร์เซ็นต์ ซึ่งจะช่วยหยุดยั้งการแพร่ระบาดของโควิด-19 ได้" ดร.เฉลิมชัย กล่าว
วันอาทิตย์ที่ 28 กุมภาพันธ์ 2564
เดินหน้าสร้างความมั่นคง “ด้านยา” ในประเทศ
...
ความสามารถ “ด้านยา” และระบบสาธารณสุข
ของไทย ถือว่าไม่น้อยหน้าใครในโลก
เพื่อให้ประเทศไทยก้าวสู่การเป็น
ประเทศที่มีความมั่นคงด้านยา
ได้อย่างเต็มประสิทธิภาพ นั้น
.
ล่าสุด ครม. เห็นชอบร่างนโยบายแห่งชาติ
ด้านยาและแผนยุทธศาสตร์การพัฒนา
ระบบยาแห่งชาติ พ.ศ. 2563 - 2565
เพื่อมุ่งส่งเสริมให้ระบบควบคุมยาภายในประเทศ
มีประสิทธิภาพ สอดคล้องกับค่าครองชีพ
ของประชาชน รวมทั้งสามารถผลิตและ
จัดหายาจำเป็นไว้ใช้ทั้งในภาวะปกติและฉุกเฉิน
.
นอกจากนี้ ยังเป็นส่วนช่วยกระตุ้น
ให้ทุกภาคส่วนที่เกี่ยวข้องกับยา
ต้องผ่านการประเมินศักยภาพ
จากองค์กรระดับสากลอย่างต่อเนื่องอีกด้วย
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 28 กุมภาพันธ์ 2564
นายกรัฐมนตรีย้ำมาตรการเยียวยาผลกระทบโควิด-19 ต้องครอบคลุมประชาชนทุกกลุ่ม คลัง-มหาดไทยจับมือเปิด One stop service เราชนะ อำนวยความสะดวกผู้ต้องการความช่วยเหลือพิเศษ
นายกฯ ย้ำมาตรการเยียวยาผลกระทบโควิด-19 ต้องครอบคลุมประชาชนทุกกลุ่ม คลัง-มหาดไทยจับมือเปิด One stop service เราชนะ อำนวยความสะดวกผู้ต้องการความช่วยเหลือพิเศษ รมว.คลัง ลงพื้นที่ติดตามความคืบหน้า เผยหากพบผู้ตกหล่นมากอาจพิจารณาขยายระยะเวลาลงทะเบียน
วันที่ 28 ก.พ.64 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่ พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้สั่งการหน่วยงานที่เกี่ยวข้องว่า มาตรการช่วยเหลือเยียวยาประชาชนในช่วงที่ภาวะเศรษฐกิจได้รับผลกระทบจากการแพร่ระบาดของโรคโควิด-19 จะต้องครอบคลุมประชาชนทุกกลุ่มให้มากที่สุด หลายหน่วยงานได้ปรับรูปแบบการดำเนินมาตรการต่าง ๆ ให้รับกับข้อสั่งการของนายกรัฐมนตรี
ทั้งนี้ ในส่วนของโครงการเราชนะ นอกจากการขยายเวลาการลงทะเบียนตามโครงการสำหรับกลุ่มประชาชนผู้ไม่มีสมาร์ทโฟนไปจนถึงวันที่ 5 มี.ค. จากเดิม 25 ก.พ. 2564 แล้ว กระทรวงการคลังได้ร่วมกับกระทรวงมหาดไทยในการเปิดศูนย์อำนวยความสะดวก One Stop Service โครงการเราชนะแก่ผู้ที่ต้องการความช่วยเหลือเป็นพิเศษ ในพื้นหน่วยงานภายใต้กระทรวงการคลัง ได้แก่ สำนักงานคลังจังหวัด สำนักงานสรรพสามิตพื้นที่ สำนักงานสรรพากรพื้นที่ รวมถึงหน่วยรับลงทะเบียนของกระทรวงมหาดไทยทั่วประเทศ ซึ่งศูนย์อำนวยความสะดวกนี้จะให้บริการทุกเรื่องของโครงการเราชนะตั้งแต่ต้นจนจบกระบวนการร่วมโครงการแบบครบจบ ณ จุดเดียว
ล่าสุด วันนี้ (28 ก.พ.) นายอาคม เติมพิทยาไพสิฐ รมว.คลัง ได้ลงพื้นที่ 2 อำเภอของจังหวัดศรีสะเกษ เพื่อติดตามความคืบหน้าการดำเนินงานของจุดบริการ One Stop Service โครงการเราชนะ ได้แก่จุดบริการ ณ ที่ว่าการอำเภอกันทรลักษ์ และที่ว่าการอำเภอขุขันธ์ รวมทั้งได้ตรวจเยี่ยมสถานคุ้มครองคนไร้ที่พึ่งปรือใหญ่ อำเภอขุขันธ์ เพื่อรับทราบถึงปัญหา ข้อจำกัด การเข้าถึงมาตรการต่าง ๆ ของรัฐบาล ซึ่งในครั้งนี้ธนาคารกรุงไทยได้เข้ามาอำนวยความสะดวกรับลงทะเบียนเพื่อร่วมโครงการเราชนะให้แก่กลุ่มคนไร้ที่พึ่ง ณ สถานคุ้มครองคนไร้ที่พึ่งปรือใหญ่ด้วย
รองโฆษกประจำสำนักนายกรัฐมนตรี กล่าวว่า จากการลงพื้นที่ของ รมว.คลัง ได้พบประเด็นปัญหาสำคัญเกี่ยวกับการลงทะเบียนของกลุ่มผู้ไม่มีสมาร์ทโฟนว่า ก่อนหน้านี้ประชาชนจำนวนมากไม่ทราบข้อมูลว่าสามารถลงทะเบียนด้วยบัตรประชาชน ณ สาขาธนาคารของรัฐได้ จึงได้ใช้สมาร์ทโฟนของลูกหลานลงทะเบียนเพื่อรักษาสิทธิ์ก่อน
อย่างไรก็ตามวิธีนี้จะทำให้มีปัญหาการยืนยันตัวตน และไม่สะดวกในการใช้จ่ายเนื่องจากโทรศัพท์ไม่ได้อยู่กับเจ้าของสิทธิ์ ดังนั้นเพื่อแก้ไขปัญหาให้เกิดความสะดวก หากประชาชนที่ได้ลงทะเบียนด้วยโทรศัพท์ลูกหลานและได้รับสิทธิ์แล้วยังไม่ได้ยืนยันสิทธิ์ ให้ดำเนินการกดยกเลิกสิทธิ์ในแอปพลิเคชันเป๋าตัง หรือหากไม่สะดวกก็ให้นำบัตรประชาชนไปให้เจ้าหน้าที่ ณ One Stop Service โครงการเราชนะ ณ ที่ว่าการอำเภอ ดำเนินการให้ เมื่อแก้ไขแล้วก็สามารถใช้สิทธิผ่านบัตรประชาชนต่อไป ส่วนประชาชนที่ยังไม่ลงทะเบียนก็สามารถใช้บริการ One stop Serviceโครงการเราชนะ ซึ่งจะมีเจ้าหน้าที่ให้คำแนะนำทุกขั้นตอน
“รมว.คลังได้ขอบคุณกระทรวงมหาดไทย หน่วยงานภายใต้กระทรวงการคลัง ธนาคารกรุงไทย ธ.ก.ส. ออมสิน และเจ้าหน้าที่ทุก ๆ คนที่ร่วมเป็นกลไกขับเคลื่อนให้โครงการนี้ได้เข้าถึงประชาชนมากที่สุด พร้อมระบุว่าจะพิจารณาข้อมูลอีกครั้งหากยังเหลือผู้ตกหล่นจากการลงทะเบียนอีกมากก็อาจจะพิจารณาขยายระยะเวลาการลงทะเบียนออกไปจากเดิมภายในวันที่ 5 มี.ค. 2564” น.ส.ไตรศุลี กล่าว
วันอาทิตย์ที่ 28 กุมภาพันธ์ 2564
ยิ้ม ! ยางพารา ราคาดีต่อเนื่อง
...
ในช่วง 6 เดือนที่ผ่านมา ราคายางพารา
หนึ่งในสินค้าเกษตรที่สำคัญของไทย
อยู่ในทิศทางบวกอย่างต่อเนื่อง
และคาดว่า ตลอดทั้งปี ราคายางแผ่นดิบ
ก็จะยังคงอยู่ที่ 60 บาท ต่อ กก.
.
สาเหตุที่ราคายางพารา ดี นั้น
มาจากปัจจัย ทั้ง นอก และในประเทศ
.
ภายนอก เช่น ประเทศจีน
มีการสนับสนุนให้ใช้รถยนต์มากขึ้น
หลังการระบาดของโรคโควิด-19
ทำให้นำเข้ายางรถยนต์ มากขึ้น
.
ส่วนภายในประเทศ
มีการผลิตถุงมือยาง ที่มากขึ้นเท่าตัว
ในภาวะการระบาดของโรคโควิด-19
จาก 4,000 ล้าน เพิ่มเป็น 8,000 ล้านชิ้น
ร่วมกับนโยบายใช้ยางของรัฐบาล
ที่ดำเนินการมาก่อนหน้า
เช่น การทำแบริเออร์คอนกรีตหุ้มยางพารา
และเสาหลักนำทางยางธรรมชาติ
เพื่อเพิ่มความปลอดภัยทางถนน
.
และจากนี้ รัฐบาลจะพัฒนาการเกษตรของไทย
ตามแนวทางเศรษฐกิจ BCG ซึ่งเป็นวาระแห่งชาติ
เช่น ทำเกษตรแบบผสมผสาน เน้นการรวมกลุ่ม
เพิ่มศักยภาพการผลิตทั้งระบบ และเพิ่มมูลค่า
ด้วยการแปรรูป แทนการขายวัตถุดิบ
เพื่อสร้างความมั่นคง เพิ่มรายได้ให้เกษตรไทย
ได้อย่างยั่งยืน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 29 มีนาคม 2564
นายกฯ เร่งติดตามแนวเขตที่ดินของรัฐแบบบูรณาการ One map สร้างความเป็นธรรมให้ประชาชนมีที่อยู่อาศัยในพื้นที่เป้าหมาย มั่นใจปัญหาเรือขนส่งขนาดใหญ่ขวางคลองสุเอซ ไม่ส่งผลกระทบการขนส่งไทย
​นายกรัฐมนตรีเร่งติดตามแนวเขตที่ดินของรัฐแบบบูรณาการ One map สร้างความเป็นธรรมให้ประชาชนมีที่อยู่อาศัยในพื้นที่เป้าหมายครบ 76 จังหวัด  มั่นใจปัญหาเรือขนส่งขนาดใหญ่ขวางคลองสุเอซ ไม่ส่งผลกระทบการขนส่งไทยมากนัก
วันนี้ (29 มี.ค. 64) เวลา 09.30 น. เวลา 11.30 น. ณ บริเวณทางเชื่อมตึกภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์ภายหลังการประชุมคณะกรรมการนโยบายที่ดินแห่งชาติ ครั้งที่ 1/2564 ถึงความก้าวหน้าการดำเนินการของคณะกรรมการนโยบายที่ดินแห่งชาติ (คทช.) ว่า รัฐบาลมุ่งเน้นการจัดที่ดินให้ประชาชน และเตรียมความพร้อมในการจัดสรรพื้นที่เป้าหมายให้ครบ 76 จังหวัด พร้อมดูแลพื้นที่ซับซ้อนหรือที่ยังติดขัดด้วยข้อกฎหมายต่าง ๆ โดยยึดหลักเกณฑ์การปรับปรุงแผนที่แนวเขตที่ดินของรัฐ (One map) และเรื่องความเป็นธรรมให้กับประชาชน นายกรัฐมนตรีย้ำขอให้ทุกคนเคารพกฎ กติกาด้วย
โอกาสนี้ นายกรัฐมนตรียังตอบคำถามที่อยู่ในความสนใจของสื่อมวลชนย้ำว่า ฝ่ายความมั่นคงได้ติดตามรูปแบบของการพัฒนาการเมืองในเมียนมาร์เพราะเป็นประเทศเพื่อนบ้านที่มีดินแดนติดกันซึ่งมีผลกระทบด้วยกันทั้งหมด รัฐบาลพิจารณาและเตรียมพร้อใดำเนินการอย่างไปขั้นเป็นตอนต่อไป นายกรัฐมนตรียังยืนยันว่า ปวงชนชาวไทยจะต้องได้รับสิทธิเสรีภาพตามที่รัฐธรรมนูญกำหนด แต่ต้องไม่ลืมว่ามีผลกระทบต่อบุคคลอื่นหรือไม่ ซึ่งต้องมองทุกอย่างให้ครบถ้วนคือ วันนี้ หลักการบริหารราชการแผ่นดินต้องยึดความถูกต้องตามกฎหมาย ซึ่งการดำเนินคดีต่างๆ เป็นการพิจารณาผ่านกระบวนการยุติธรรม กรณีเจ้าหน้าที่ขอคืนพื้นที่กลุ่มหมู่บ้านทะลุฟ้าเพราะมีการร้องเรียนเรื่องปัญหาเสียงดังรบกวน ซึ่งโรงเรียนได้มีการร้องเรียนมา ปัญหาการจราจรที่ติดขัด ปวงชนชาวไทยต้องได้รับการคุ้มครองสิทธิเสรีภาพในการสัญจรไปมา จึงขอให้ทุกคนทำความเข้าใจในการขอคืนพื้นที่ด้วย
นายกรัฐมนตรีกล่าวถึงกรณีเรือยักษ์ขวางคลองสุเอซ ว่า ประเทศไทยอาจได้รับผลกระทบเล็กน้อยในด้านการขนส่งสินค้าทั่วไป เช่น การส่งมอบล่าช้า หรือค่าขนส่งที่สูงขึ้นเนื่องจากการขนส่งจะต้องอ้อมไปใช้อีกเส้นทางหนึ่ง รัฐบาลจะดำเนินการหามาตรการช่วยเหลือผู้ประกอบการนำเข้าส่งออกสินค้า หากสถานการณ์คลี่คลายได้เร็ว ก็ไม่น่าจะได้รับผลกระทบมากนัก ในส่วนของพลังงานยังไม่ได้รับผลกระทบ โดยขณะนี้ ปตท. มีคาร์โก้น้ำมันดิบจากลิเบีย 1 คาร์โก้ ซึ่งได้ขายให้ยุโรปเรียบร้อยแล้ว และทางด้านก๊าซ LNG ผู้ขายจะต้องจัดหามาให้ครบและหาเส้นทางนำส่งให้ได้ตามสัญญา ด้านการค้าขายและส่งออกสินค้าไทยไปยุโรปอาจจะเสียเวลาเพราะใช้เส้นทางอ้อม ในกรณีที่มีสินค้าติดค้างอยู่ในคลองสุเอซอาจจะต้องรอประมาณ 10-12 วัน เนื่องจากจะต้องลำเลียงตู้คอนเทนเนอร์ออกจากเรือ ทั้งนี้ รัฐบาลได้ติดตามแก้ไขปัญหาอย่างใกล้ชิด โดยได้สั่งการหน่วยงานที่เกี่ยวข้องให้เตรียมความพร้อมในการแก้ไขปัญหาเรียบร้อยแล้ว
---------------------------------
กลุ่มประชาสัมพันธ์และเผยแพร่ สำนักโฆษก
วันจันทร์ที่ 29 มีนาคม 2564
รปอ.ภานุวัฒน์ ร่วมเป็นเกียรติในพิธีเปิดโรงงาน บริษัท สไปเบอร์ (ประเทศไทย) จำกัด จ.ระยอง
นายภานุวัฒน์ ตริยางกูรศรี รองปลัดกระทรวงอุตสาหกรรม ร่วมเป็นเกียรติและกล่าวปาฐกถาในพิธีเปิดโรงงาน บริษัท สไปเบอร์ (ประเทศไทย) จำกัด   ณ โรงงาน บริษัท สไปเบอร์ (ประเทศไทย) จำกัด นิคมอีสเทิร์นซีบอร์ด จังหวัดระยอง
วันนี้ (29 มีนาคม 2564) นายภานุวัฒน์ ตริยางกูรศรี รองปลัดกระทรวงอุตสาหกรรม ร่วมเป็นเกียรติและกล่าวปาฐกถาในพิธีเปิดโรงงาน บริษัท สไปเบอร์ (ประเทศไทย) จำกัด ซึ่งเป็นผู้ดำเนินกิจการด้านเทคโนโลยีชีวภาพ ผลิตวัสดุสังเคราะห์จากโปรตีนที่มีความสามารถในการย่อยสลายยทางชีวภาพที่เป็นมิตรกับสิ่งแวดล้อมเพื่อนำไปใช้ในการผลิตสิ่งทอ เฟอร์นิเจอร์ อุปกรณ์ทางการแพทย์ และชิ้นส่วนยานยนต์ โดยมีนายเคอิสุเกะ โมริตะ กรรมการผู้จัดการ บริษัท สไปเบอร์ (ไทยแลนด์) จำกัด ให้การต้อนรับ และมีนางสมจิณณ์ พิลึก ผู้ว่าการการนิคมอุตสาหกรรมแห่งประเทศไทย และนายวีระกิตติ์ รันทกิจธนวัชร์ รองอธิบดีกรมโรงงานอุตสาหกรรม ร่วมเป็นเกียรติด้วย ณ โรงงาน บริษัท สไปเบอร์ (ประเทศไทย) จำกัด นิคมอีสเทิร์นซีบอร์ด จังหวัดระยอง
วันจันทร์ที่ 29 มีนาคม 2564
พล.อ. ประยุทธ์ จันทร์โอชา นรม.​ และ​ รมว.กห.​ ในฐานะผู้ได้รับมอบพระราชอำนาจในการแต่งตั้งและถอดถอนตุลาการศาลทหาร​ ก.ท.
เป็นสักขีพยานในพิธีถวายสัตย์ปฏิญาณของตุลาการศาลทหารกรุงเทพ ประจำปี 2564 จำนวน 92 นาย ณ ห้องพินิตประชานาถ ในศาลาว่าการกลาโหม เมื่อ​ 26​ มี.ค.64, 1300
พล.อ.ชัยชาญ ช้างมงคล รมช.กห. พล.อ.สุชาติ หนองบัว​ ​ลก.รมว.กห.​ พล.อ.ณัฐ อินทรเจริญ​ รวมทั้ง รอง​ ปล.กห. ผบ.ทหารสูงสุด​ และ ผบ.เหล่าทัพ เข้าร่วมพิธี โดยมี​ พล.อ.​ ประชาพัฒน์ วัจนะรัตน์ จก.ธน. เป็นผู้กราบบังคมทูลขอนำตุลาการศาลทหาร​ ก.ท. เข้าถวายสัตย์ปฏิญาณ
ในการนี้ พล.ร.ต. ชัยณรงค์ บุณยรัตกลิน​ ร.น. ในฐานะตุลาการศาลทหารอาวุโส เป็นผู้นำกล่าวคำถวายสัตย์ปฏิญาณต่อพระบรมฉายาลักษณ์พระบาทสมเด็จพระเจ้าอยู่หัว​ว่า​ จะจงรักภักดีต่อพระมหากษัตริย์​ และจะปฏิบัติหน้าที่ในพระปรมาภิไธยด้วยความซื่อสัตย์สุจริต โดยปราศจากอคติทั้งปวง​ เพื่อให้เกิดความยุติธรรมแก่ประชาชน​ และความสงบสุขแห่งราชอาณาจักร​ ทั้งจะรักษาไว้​ และปฏิบัติตามซึ่งการปกครองระบอบประชาธิปไตยอันมีพระมหากษัตริย์ทรงเป็นประมุขตามรัฐธรรมนูญแห่งราชอาณาจักรไทย​ และกฎหมายทุกประการ
การถวายสัตย์ปฏิญาณของศาลทหาร​ ก.ท.​ เป็นไปตามรัฐธรรมนูญแห่งราชอาณาจักรไทย พุทธศักราช 2560 ซึ่ง กระทรวงกลาโหมต้องจัดให้มีพิธีถวายสัตย์ปฏิญาณต่อพระบรมฉายาลักษณ์พระบาทสมเด็จพระเจ้าอยู่หัว ก่อนที่ตุลาการศาลทหาร​ก.ท.​ จะเข้ารับหน้าที่ ตามข้อบังคับกระทรวงกลาโหมว่าด้วยการถวายสัตย์ปฏิญาณของตุลาการศาลทหาร พ.ศ.2551
วันจันทร์ที่ 29 มีนาคม 2564
ขยายสิทธิและปรับเงื่อนไข โครงการเราเที่ยวด้วยกัน ระยะที่ 3
29 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบขยายเวลาโครงการเราเที่ยวด้วยกัน ระยะที่ 3 โดยขยายสิทธิเพิ่มเติมอีก 2,000,000 สิทธิ และปรับรายละเอียดเงื่อนไขป้องกันไม่ให้เกิดการกระทำผิดเงื่อนไขของโครงการฯ เช่น ลงทะเบียนจองห้องพักล่วงหน้าอย่างน้อย 7 วัน เพื่อให้ ธ.กรุงไทย ส่งข้อมูลให้ ททท. ตรวจสอบว่าการจองนั้นมีความผิดปกติหรือไม่ /สแกนใบหน้าเมื่อเช็คอินห้องพัก /สนับสนุนคูปองอาหาร/ท่องเที่ยว (e-voucher) ในลักษณะร่วมจ่ายร้อยละ 40 แต่ไม่เกิน 600 บาท/คืน เป็นราคาเดียวกันทั้งวันธรรมดาและวันหยุด / ชำระเงินค่าห้องพัก ผ่านแอป ฯ “เป๋าตัง” /ใช้สิทธิในพื้นที่จังหวัดอื่นที่ไม่ใช่จังหวัดในทะเบียนบ้าน เป็นต้น โดยคาดว่าจะเริ่มใช้สิทธิได้ตั้งแต่เดือนพ.ค. 64 เป็นต้นไป
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 29 มีนาคม 2564
กรมบัญชีกลางปรับปรุงหลักเกณฑ์การเบิกค่ายาบรรเทาอาการข้อเสื่อม โดยมุ่งหวังให้ผู้ป่วยสามารถเข้าถึงยาได้ตั้งแต่ระยะเริ่มต้น ดีเดย์! 19 เม.ย. 64
ในปีงบประมาณ พ.ศ. 2563 มีจำนวนผู้ป่วยที่ใช้สิทธิสวัสดิการรักษาพยาบาลข้าราชการที่ได้รับยากลูโคซามีนซัลเฟต (glucosamine) จำนวน 39,560 ราย ผลการเบิกจ่ายค่ายาดังกล่าว เป็นจำนวนเงินกว่า 101.4 ล้านบาท
นายประภาศ คงเอียด อธิบดีกรมบัญชีกลาง เปิดเผยว่า ในปีงบประมาณ พ.ศ. 2563 มีจำนวนผู้ป่วยที่ใช้สิทธิสวัสดิการรักษาพยาบาลข้าราชการที่ได้รับยากลูโคซามีนซัลเฟต (glucosamine) จำนวน 39,560 ราย ผลการเบิกจ่ายค่ายาดังกล่าว เป็นจำนวนเงินกว่า 101.4 ล้านบาท ประกอบกับหลักเกณฑ์การเบิกค่ายาบรรเทาอาการข้อเสื่อมที่ออกฤทธิ์ช้า และกลุ่มยาฉีดเข้าข้อบรรเทาอาการข้อเสื่อม ประกาศใช้มาตั้งแต่ปี พ.ศ. 2558 รวมถึงราชวิทยาลัยแพทย์ออร์โธปิดิกส์แห่งประเทศไทย ได้ทำการศึกษาวิจัยข้อมูลผู้ป่วยโรคข้อเข่าเสื่อม มีผลการศึกษาพบว่าปัจจุบันผู้ป่วยมีอายุเฉลี่ยลดลง อีกทั้งการได้รับยากลูโคซามีนซัลเฟตต้องได้รับยาในขนาด 1,500 มิลลิกรัมต่อวัน เป็นเวลานาน 3 ปี จะช่วยลดอาการปวดและช่วยลดการแคบของข้อได้ดีกว่าการใช้ยาในระยะสั้น กรมบัญชีกลางจึงร่วมกับราชวิทยาลัยแพทย์ออร์โธปิดิกส์แห่งประเทศไทย และชมรมศัลยแพทย์ข้อสะโพกข้อเข่าแห่งประเทศไทย พิจารณาทบทวนและปรับปรุงหลักเกณฑ์การเบิกค่ายาบรรเทาอาการข้อเสื่อมที่ออกฤทธิ์ช้า และกลุ่มยาฉีดเข้าข้อบรรเทาอาการข้อเสื่อม ซึ่งจะมีผลใช้บังคับตั้งแต่วันที่ 19 เมษายน 2564 เป็นต้นไป โดยมีสาระสำคัญ ดังนี้
1. การเบิกจ่ายค่ายากลูโคซามีนซัลเฟต ให้เป็นไปตามแนวทางกำกับการเบิกจ่ายค่ายากลูโคซามีนซัลเฟต โดยให้ใช้ยากลุ่มนี้กับผู้ป่วยที่เป็นโรคข้อเข่าเสื่อมแบบปฐมภูมิ (ผู้ป่วยข้อเข่าเสื่อมที่มีผล X-ray ตั้งแต่ Kellgren and Lawrence grade 1 - 3 ) เท่านั้น โดยการสั่งใช้ยาต้องไม่เกินครั้งละ 12 สัปดาห์
2. การเบิกจ่ายค่ายาคอนดรอยตินซัลเฟต ไดอะเซอเรน และกลุ่มยาฉีดเข้าข้อบรรเทาอาการข้อเสื่อม ให้ปฏิบัติตามหลักเกณฑ์การเบิกค่ายานอกบัญชียาหลักแห่งชาติในหนังสือกระทรวงการคลัง ด่วนที่สุด ที่ กค 0422.2/ว 111 ลงวันที่ 24 กันยายน 2555
3. การเบิกจ่ายค่ายาบรรเทาอาการข้อเสื่อมตามข้อ 1 และ 2 ให้เบิกจ่ายในระบบเบิกจ่ายตรงค่ารักษาพยาบาลเท่านั้น ผู้มีสิทธิไม่สามารถนำใบเสร็จรับเงิน มายื่นเบิกค่ายากับส่วนราชการต้นสังกัดได้ทุกกรณี
“การปรับปรุงหลักเกณฑ์ฯ ดังกล่าว มีความมุ่งหวังให้ผู้ป่วยสามารถเข้าถึงยาเพื่อทำการรักษาโรคได้ตั้งแต่ระยะเริ่มต้น ส่งผลให้การควบคุมโรคเป็นไปอย่างมีประสิทธิภาพมากขึ้น และช่วยลดภาระค่าใช้จ่ายของผู้ป่วยในการเดินทางมารับยา อีกทั้งจะทำให้กรมบัญชีกลางมีฐานข้อมูลสำหรับตรวจสอบและประเมินคุณภาพในการรักษาร่วมกับราชวิทยาลัยแพทย์ออร์โธปิดิกส์แห่งประเทศไทยต่อไป ทั้งนี้ สถานพยาบาล ผู้มีสิทธิและบุคคลในครอบครัว สามารถศึกษารายละเอียดเพิ่มเติมได้ตามหนังสือกรมบัญชีกลาง ที่ กค 0416.2/ว 167 ลงวันที่ 26 มีนาคม 2564 หรือโทรสอบถามที่ Call Center กรมบัญชีกลาง หมายเลข 02 270 6400 ในวัน เวลาราชการ” อธิบดีกรมบัญชีกลาง กล่าว